tartuNLP/wikipedia-smugri-20251201 huggingface dataset:
Oulun Kärppien SM-liigakausi 2024–2025

Oulun Kärppien SM-liigakausi 2024–2025 oli Kärppien järjestyksessään 37. pääsarjakausi. Joukkueen päävalmentajana jatkoi Ville Mäntymaa.
Kärpät lähti kauteen yhtenä mestarisuosikeista. Lopulta joukkue pelasi yhden seurahistoriansa heikoimmista kausista. Päävalmentaja Mäntymaa sai potkut maaliskuun alussa ja tilalle palkattiin Petri Matikainen. Siitä huolimatta Kärppien kausi päättyi runkosarjaan, kun se sijoittui sijalle 13.
Lähtökohdat kauteen.
Edellinen kausi ja ennusteet.
Edellisellä kaudella 2023–2024 Kärpät oli vaihtanut päävalmentajaa kesken kauden, kun se antoi potkut Lauri Marjamäelle joulukuussa. Kärpät oli tuolloin runkosarjassa viidentenä. Vetovastuun joukkueesta otti apuvalmentaja Ville Mäntymaa. Kärpät sijoittui runkosarjassa lopulta neljänneksi ja eteni pudotuspeleissä välieriin, jossa se putosi Pelicansille viidessä ottelussa. Pronssiottelussa Kärpät voitti KalPan jatkoajalla Teemu Turusen maalilla.
"Jatkoaika"-verkkolehti keräsi toimittajien veikkauksia kauden tapahtumista, mukaan lukien runkosarjan voittajasta, mitalisteista ja menestyvistä pelaajista. Kaikki kyselyyn osallistuneista toimittajista veikkasi runkosarjan voittajaksi joko Tapparaa tai Kärppiä. Lisäksi kaikki veikkasivat Kärpille vähintään pronssimitalia. Teemu Turunen oli median ennakkosuosikki runkosarjan maali- ja pistepörssien voittajaksi.
Antti Valkama (suomentaja)

Antti Valkama on suomalainen sarjakuvien suomentaja. Valkama on myös Sangatsu Mangan toimituspäällikkö.
Valkama muutti kolmevuotiaana Japaniin hänen vanhempiensa aloittaessa lähetystyön sinne. Valkama asui Tokushiman kaupungissa 14 vuotta ja kävi siellä suomalaista koulua. Valkama muutti takaisin Suomeen vuonna 1989.
Valkama aloitti kääntäjän työnsä kustannusyhtiö Kolibrissa vuonna 2002. Kolibri loi julkaisulinjan mangalle nimeltä Sangatsu manga. Siellä Valkama käänsi muun muassa Dragon Ballin suomennoksen, sekä One Pieceä ja Tokyo Mew Mewta. Vuonna 2006 Valkama siirtyi töihin Tammelle Kolibrin sulauduttua osaksi kustantamoa. Valkama siirtyi H-Townin alaisuuteen WSOY:n luovuttua kustannusoikeuksista, mistä johtuen Sangatsu manga siirtyi H-Townin omistukseen.
Perhe.
Antti Valkama on Yle Uutisten sisältöpäälikön Heikki Valkaman veli. Hänellä on myös kaksi muuta sisarusta.
Tobias Jesso Jr.

Tobias MacDonald Jesso Jr. (s. 11. heinäkuuta 1985 North Vancouver, Kanada) on kanadalainen Grammy-palkittu lauluntekijä ja muusikko. Hän on kirjoittanut kappaleita muun muassa Adelelle, Florence and the Machinelle, Harry Stylesille, Niall Horanille ja Dua Lipalle.
Jesso Jr. muutti kotoaan Vancouverista Los Angelesiin vuonna 2008 toteuttamaan musiikkiunelmaansa, mutta monien epäonnisten sattumusten jälkeen hän joutui palaamaan takaisin. Hän alkoi säveltää musiikkikappaleita pianolle ja lähetti muutaman demonauhan levytuottaja J.R. Whitelle, joka kutsui hänet Kaliforniaan. Yhteistyön tuloksena hän julkaisi vuonna 2015 kriitikoiden ylistämän albumin "Goon", joka nimettiin yhdeksi vuoden parhaista läpimurtoalbumeista. Vuoden 2015 kiertueen aikana hän peruutti loput kiertuepäivät ja lopetti esiintymiset. Sen sijaan hän alkoi auttaa muita artisteja kirjoittamaan kappaleita.
Jesso Jr. on kirjoittanut Adelen kanssa kappaleet ”When We Were Young” (2015) ja ”To Be Loved” (2021). Hän oli mukana kirjoittamassa kappaletta ”Boyfriends” Harry Stylesin albumilla "Harry’s House", joka palkittiin Grammylla vuonna 2023, sekä Dua Lipan kappaletta ”Houdini” (2023), joka oli "Billboardin" Hot Dance/Electronic Songs -listan kärjessä 14 viikkoa. Hän oli kanssakirjoittajana Niall Horanin maailmanlaajuisella menestyskappaleella ”Slow Hands” (2017), Florence and the Machinen kappaleella ”Hunger” (2018) ja HAIMin kappaleella ”Relationships” (2025).
Jesso Jr. palkittiin vuoden laulunkirjoittajan Grammy-palkinnolla (Grammy Award for Songwriter of the Year, Non-Classical) vuonna 2023 ja kanadalaisen musiikkialan järjestön SOCANin International Achievement -palkinnolla vuonna 2024.
King Aleister Satan

King Aleister Satan (oik. Santtu Oskari Kainulainen, s. 14. maaliskuuta 1989), tunnetaan myös nimillä Seth Aleister de King Satan ja fra. Zetekh, on suomalainen metallimuusikko, laulaja, tuottaja ja musiikkivideo-ohjaaja. Hän on industrial metal -yhtye King Satanin perustaja ja solisti. King Aleister Satan tunnetaan provokatiivisesta tyylistään, lavaesiintymisestään ja monipuolisesta musiikillisesta taustastaan, joka ulottuu black metalista elektroniseen musiikkiin . Hän on myös soittanut kitaraa ja koskettimia King Satanin albumeilla. Hänen muita yhtyeitään ovat Saturnian Mist ja Henget.
King Aleister Satan osaomistaa Blackvox Studio -nimisen äänitysstudion Tampereella ja oli mukana perustamassa Saturnal Records -levy-yhtiötä, jonka omistajuudesta hän luopui vuonna 2017 keskittyäkseen laajemmin omiin musiikillisiin projekteihinsa .
King Aleister Satan on vieraillut monien artistien levyillä laulajana, sekä esiintynyt myös mm. Gothministerin, Nachtmahrin ja Barathrumin keikoilla vierailevana laulajana. King Aleister Satan on myös esiintynyt Turmion Kätilöt -yhtyeen kanssa kokonaisen konsertin verran tuuraavana toisena laulajana, paikaten yhtyeen varsinaisen jäsenen Saku Solinin poissaoloa helmikuussa 2025 Kouvolan House of Rockissa.
King Aleister Satanin kiinnostus satanismia, filosofiaa, psykologiaa, okkultismia ja mystiikkaa kohtaan heijastuu vahvasti hänen musiikissaan ja sanoituksissaan, joissa usein käsitellään näitä teemoja eri näkökulmista. Hänen kirjallinen esikoisteoksensa "The Devil’s Evangelion and the Law of Chaos" julkaistiin vuonna 2024. Se on kokoelma hänen sanoituksiaan, haastattelujaan ja muita kirjoituksia vuosien varrelta.
King Aleister Satan on kihloissa King Satan -yhtyeen kosketinsoittajan ja toisen laulajan Hekate ”Kate” Bossin kanssa.
Alexandria Real Estate Equities

Alexandria Real Estate Equities on yhdysvaltalainen sijoitusyhtiö, joka on sijoituksissaan keskittynyt biotieteisiin, maatalousteknologiaan ja huipputekniikkaan liittyviin kiinteistöihin. Yhtiö on listattu New Yorkin pörssiin, jossa siitä käytetään lyhennettä ARE.
Alexandria Real Estate Equities perustettiin 5. tammikuuta 1994. Se järjesti listautumisantinsa toukokuussa 1997. Yhtiö huomioidaan S&amp;P 500 -indeksissä. Sen markkina-arvo oli 28,3 miljardia Yhdysvaltain dollaria tammikuussa 2024.
Akseli Ketonen

Akseli Eetu Matias Ketonen (s. 10. syyskuuta 2005 Hämeenlinna) on suomalainen jääkiekkopuolustaja, joka edustaa SM-liigajoukkue Hämeenlinnan Pallokerhoa. Hän laukoo oikealta.
Ura.
Ketonen on Hämeenlinnan Pallokerhon kasvatti. Hän toimi kaudella 2022–2023 seuran U18-joukkueen varakapteenina. Huhtikuussa 2024 Ketonen teki HPK:n kanssa 2+1-vuotisen SM-liigasopimuksen. Hän pelasi kauden 2024–2025 lähes kokonaan seuran U20-joukkueessa, jonka varakapteeniksi Ketonen nimettiin. Hän oli neljällä osumallaan joukkueen eniten maaleja tehnyt puolustaja Eerik Walleniuksen kanssa. Ketonen teki liigadebyyttinsä runkosarjan päätöskierroksella 15. maaliskuuta 2025 vieraissa Rauman Lukkoa vastaan. Hänet merkittiin HPK:n kakkospuolustajapariin Ossi Ikosen viereen. Ketonen sai ottelussa jääaikaa 17.47 minuuttia. Hänelle merkittiin myös teholukema +1, kun Ketonen oli jäällä HPK:n 6–1-tappioon päättyneessä ottelussa joukkueensa ainoan maalin aikana.
Helsinki Outsiders

Helsinki Outsiders on Helsingissä toimiva sähköpyörätuolisalibandyyn (SPT-salibandyyn) keskittynyt urheiluseura . Se on suurin ja menestynein SPT-salibandyseura Suomessa. 
Seura on saavuttanut lukuisia suomenmestaruuksia ja Finlandia-sarjan (toiseksi korkein sarjataso) mestaruuksia sekä osallistunut useisiin turnauksiin Suomessa ja ulkomailla . Merkittävä osuus Suomen maajoukkuetason pelaajista edustaa seurajoukkuetasolla Helsinki Outsidersia. 
Seura tekee merkittävää juniorityötä tarjoten sekä mielekkään yhteisöllisen liikuntamuodon että mahdollisuuden kehittyä lajissa kilpa- tai huipputasolle.
Seura harjoittelee Helsingin Myllypurossa Liikuntamyllyssä ja järjestää turnauksia eri halleissa pääkaupunkiseudulla. Seuran tunnistaa punavalkoisista väreistä ja lempinimistä "HOS" ja "Outsiders". 
Historia.
Helsinki Outsiders on perustettu vuonna 2001. Seura sai alkunsa, kun kolme 20–30-vuotiasta nuorta halusi löytää itselleen uuden joukkueen lajin harrastamiseen. Kaksi heistä etsi uutta joukkuetta pääkaupunkiseudulle muuttamisen vuoksi. Kolmas tunsi itsensä muuten vaan ulkopuoliseksi suhteessa muihin vaihtoehtoihin harrastaa lajia . 
Seuralle haluttiin löytää kansainvälisesti toimiva nimi. Outsiders-nimi löytyi sattumalta sanakirjasta. Nimi puhutteli perustajia, koska seura perustettiin uutta joukkuetta etsiville pelaajille. Lisäksi nimessä nähtiin itseironiaa sekä aktiivisille vammaisille nuorille että menestystä hakeville urheilijoille.
Seura on osallistunut lajin SM-sarjaan kaudesta 2001-2002 alkaen. Aluksi seura oli mukana sarjassa yhdellä joukkueella. Kaudesta 2005-2006 alkaen seura on ollut mukana SM-sarjassa kahdella joukkueella. Kaudesta 2012-2013 alkaen seuralla on ollut myös kolmas joukkue lajin toiseksi korkeimmalla sarjatasolla, Finlandia-sarjassa.
Taiteessa.
Mikko Mattilan vuonna 2014 julkaistussa tv-dokumentissa "Helsinki Outsiders" kuvataan seuran ja sen jäsenten arkea .
Porin metodistiseurakunta

Porin metodistiseurakunta on Porissa toimiva metodistiseurakunta. Seurakunta on perustettu vuonna 1887. Seurakunnan toimitilat sijaitsevat Porin keskustassa Eteläpuistossa. Seurakunnan johtajana ja pastorina toimii Maarit Laamanen. Seurakunta kuuluu Suomen Metodistikirkko-kirkkokuntaan
Porin metodistiseurakunta on Suomen ensimmäinen suomenkielinen metodistiseurakunta. Metodismin vaikutus Porissa alkoi 1880-luvun puolivälissä Johan Wilhelm Häggmanin työn kautta. Vuonna 1887 Poriin perustettiin suomenkielinen metodistiseurakunta.
Historia.
Metodistien työ Porissa alkoi vuonna 1887, joka on samalla suomalisen metodismin syntymävuosi. Perustamisvuonna metodistit pyysivät J. W. Häggmanin johdolla pyysivät metodistisaaarnaajaa Poriin. Kirkon johtohenkilöt lähettivät Karl Lindborgin, joka oli aikaisemmin aloittanut metodistitoiminnan Vaasan ruotsalaisten keskuudessa. Häggman toimi Lindborgin apuna ja tulkkina. Aluksi kokouksia pidettiin eri paikoisssa, mutta pian saatiin vuokrattua kaksi kokoushuoneistoa.
Seurakunta kohtasi häirintää ja metodismia vastaan käytiin taistelua sanomalehdissä ja luterilaisen kirkon piirissä. Kaupunkilaiset kokosivat anomuksen kirkkoherralle, jotta hän toimittaisi Lindborgin pois Porista. Anomuksen allekirjoitti noin 600 henkilöä. Kirkkoneuvosto kielsi Lindborgia saarnaamasta, mutta tuomiokapituli perui kirkkoneuvoston päätöksen. Lindborgin oli usein käytettävä poliisivoimia apunaan suojatakseen kokousten rauhaa. 20. syyskuuta 1887 perustettiin luokka, johon yhtyi 50 jäsentä. Joukko kasvoi pian 80 henkilöön, jotka sitoutuivat maksamaan kokoushuoneen vuokran.
Seurakunnan johtajat.
Seuraavat henkilöt ovat toimineet Porin metodistiseurakunnan johtajina:
Azurin kulta

Azurin kulta () on taiteilija Joan Mirón vuonna 1967 valmistunut teos.
Kankaalle akryylillä maalatussa 205 x 173 cm kokoisessa "Azurin kulta" -maalauksessa on keltaisella taustalla tähtiä, ohuita viivoja ja mustia pisteitä. Oikealla suuri musta viiva vie siniseen muotoon, joka on asetettu valkoiseen aukkoon. Punainen piste vasemmassa yläkulmassa on maalattu samalla tavalla. Pieni vihreä piste leijuu sinisen ovaalin yllä, ja sininen muoto on maalattu puolikuivalla siveltimellä, jolloin valkoinen tausta jää näkyviin.
Teoksessa käytetyt värit – punainen, sininen ja keltainen – edustavat intohimoa, unelmia ja valoa. Ne luovat voimakkaan visuaalisen vaikutelman. Teoksessa on kosmisia elementtejä, kuten tähtiä, planeettoja ja abstrakteja mies- ja naisfiguureja, jotka symboloivat äärettömyyttä, tasapainoa ja dualismia. Aaltomainen, orgaaninen viiva puolestaan viittaa sekä lintuun että horisonttiin.
Mirón taiteessa on myös katalonialaista identiteettiä. Barcelonassa syntyneenä hän käytti taidetta kansallisen ylpeyden ilmaisemiseen, erityisesti aikoina, jolloin katalonialaista kulttuuria pyrittiin tukahduttamaan. "Azurin kulta" yhdistää surrealismia ja perinteisiä katalonialaisia elementtejä, luoden henkilökohtaisen mutta universaalin visuaalisen kielen.
"Azurin kullassa" Miró yhdistää maalaustekniikoita epäperinteisiin materiaaleihin, kuten hiekkaan, naruun ja folioon. Materiaalit tuovat teokseen tekstuuria.
"Azurin kulta" on myös merkittävä historiallisessa mielessä. Se on maalattu aikana, jolloin Espanjassa vallitsi poliittinen epävakaus. Teos voi toimia visuaalisena kommentaarina aikakauden yhteiskunnallisesta ja poliittisesta ilmapiiristä.
"Azurin kulta" on ollut esillä monissa museoissa ja gallerioissa.
Nykyään se on osa Fundació Joan Miró -museon kokoelmaa.
Hallebarde (1899)

Hallebarde oli Ranskan laivaston Durandal-luokan hävittäjä ensimmäisessä maailmansodassa.
Valmistus.
Alus tilattiin 12. elokuuta 1896 Le Havresta Chantiers et Ateliers Augustin Normandilta, missä köli laskettiin 25. elokuuta 1896. Propulsiojärjestelmä asennettiin 22. joulukuuta 1898. Alus laskettiin vesille 8. kesäkuuta 1899 ja lähti 13. heinäkuuta Le Havresta Cherbourgiin, missä se otettiin palvelukseen koeajoja varten 17. heinäkuuta. Alus otettiin täyteen palvelukseen 28. elokuuta 1899, minkä jälkeen se lähti Touloniin.
Palvelus.
Alus saapui Touloniin 12. syyskuuta 1899, missä se korvasi seuraavana päivänä Välimeren laivueessa () "Éclairin". Aluksesta tuli joulukuussa 1912 Toulonissa Ranskan 1. laivaston () 1. sukellusvenelaivueen lippulaiva (). Ensimmäisen maailmansodan alus oli Välimerellä. Alus poistettiin laivastoluettelosta 4. maaliskuuta 1920 ja myytiin 20. huhtikuuta 1921 romutettavaksi Rochefortissa.
Sarah Toscano

Sarah Toscano (s. 9. tammikuuta 2006 Vigevano, Italia) on italialainen laulaja-lauluntekijä. Vuonna 2024 hän voitti "Amici di Maria De Filippi" kykyshow'n 23. painoksen.
Fauconneau (1900)

Fauconneau oli Ranskan laivaston Durandal-luokan hävittäjä ensimmäisessä maailmansodassa.
Valmistus.
Alus tilattiin 14. huhtikuuta 1897 Le Havresta Chantiers et Ateliers Augustin Normandilta, missä köli laskettiin 29. huhtikuuta 1897. Alus laskettiin vesille 2. huhtikuuta 1900 ja otettiin palvelukseen toukokuussa koeajoja varten. Se otettiin normaalipalvelukseen heinäkuussa.
Palvelus.
Palvelukseen otettaessa alus sijoitettiin pohjoiseen laivueeseen (), mistä se siirrettiin 1903 Brestiin liikkuvaan osastoon (). Aluksen kattilat vaihdettiin 1911-1912. Vuonna 1914 se oli Cherbourgissa 1. kevyen laivueen () 1. sukellusvenelaivueen lippulaiva. Ensimmäisessä maailmansodassa alus oli Kanaalin alueella, kunnes se siirrettiin 1915 Välimerelle. Alus poistettiin laivastoluettelosta 15. tammikuuta 1921 ja myytiin 1. kesäkuuta 1921 romutettavaksi Rochefortissa.
Espingole (1900)

Espingole oli Ranskan laivaston Durandal-luokan hävittäjä ensimmäisessä maailmansodassa.
Valmistus.
Alus tilattiin 14. huhtikuuta 1897 Le Havresta Chantiers et Ateliers Augustin Normandilta, missä köli laskettiin 29. huhtikuuta 1897. Alus laskettiin vesille 28. kesäkuuta 1900, jolloin paikalla oli muun muassa Södermanlandin herttua Vilhelm sekä purjekoululaiva "HMS Sagan" upseereita ja kadetteja. Vesillelaskettu alus hinattiin varusteltavaksi. Valmistuttuaan alus siirrettiin elokuussa Cherbourgiin koeajoihin, joista ensimmäinen polttoaineenkulutustesti 14 solmun nopeudella tehtiin 13. elokuuta. Kahdeksan tunnin testin jälkeen kulutus todettiin vaatimukset täyttäväksi toimintamatkan ollessa 1 729 merimailia. Kolme nopeuskoetta toteutettiin 25. elokuuta ja 5.–24. syyskuuta. Maksiminopeudeksi mitattiin 27,41 solmua. Aluksen ensimmäinen päällikkö lieutenant de vaisseau Langier oli täysin tyytyväinen aluksen merikelpoisuuteen. Se otettiin täyteenpalvelukseen vielä saman vuoden lopulla.
Palvelus.
Alus liitettiin joulukuussa 1900 Ranskan Välimeren laivueeseen. Alus lähti 22. tammikuuta 1901 Toulonista vierailulle Les Salinsiin, mistä se jatkoi 24. tammikuuta Nizzaan. Alus oli illalla 24. tammikuuta Golfe Juanissa ja Antibesissa 26. tammikuuta – 8. helmikuuta. Aluksen satamavierailut jatkuivat vuoden loppuun. Se vieraili Ajacciossa, Bonifaciossa, Villefranchessa, Port de Boucissa, Porto-Vecchiossa, Algerissa, Palma de Mallorcassa, Mers-el-Kébirissä ja Oranissa. Alus oli 3.–27. syyskuuta telakalla, missä korjattiin Golfe Juanissa pohjakontaktissa vaurioitunut peräsin.
Vuoden 1901 lopulla Ranskan ja Turkin välit heikkenivät. Kiistoina oli muun muassa hoitamatta jääneet velat. Diplomaattiset neuvottelut eivät johtaneet mihinkään, joten diplomaattiset suhteet katkesivat. Ranskan hallitus lähetti painostustoimena laivasto-osaston Konstantinopoliin. Välimeren laivue lähetti 1. lokakuuta 1901 kontra-amiraali Caillardin johdolla divisioonan Lesbokselle. Osastoon kuuluivat taistelulaivat "Gaulois" ja "Charlemagne", Caillardin lippulaiva panssariristeilijä "Pothuau" ja "Chanzy", risteilijä "Linois" sekä hävittäjät "Espingole" ja "Epée". Osasto vieraili 3. marraskuuta Vatikanlahdella, 4. marraskuuta Miloksella, 6.–7. marraskuuta Smyrnassa, 7. marraskuuta Mytilenessä, 13.–25. marraskuuta Syroksella, 25. marraskuuta Tinoksella, 25.–29. marraskuuta Syroksella, Pireuksessa 29. marraskuuta, 29. marraskuuta – 7. joulukuuta Syroksella. Laivasto laski joukkoja maihin 5. marraskuuta Mytilenessä. Osasto palasi 12. joulukuuta Touloniin.
Alus oli 3.–17. huhtikuuta 1902 telakalla, minkä jälkeen se teki tavanomaisia vierailuita Provencen ja Pohjois-Afrikan satamiin. Lieutenant de vaisseau Marcotte de Sainte-Marie vastaanotti kesäkuussa 1902 aluksen päällikkyyden. Alus teki lukuisia vierailuita, kunnes se telakoitiin 13. marraskuuta Toulonissa. Alus vapautui 2. joulukuuta telakalta, minkä jälkeen se vieraili Port Crosissa. Alus palasi 18. joulukuuta Touloniin, missä se oli vuoteen 1903.
Alus teki lyhyen vierailun Ranskan länsirannikolle Rochefortiin, mistä se palasi Välimerelle jatkamaan harjoituksia. Alus upposi 4. helmikuuta 1903.
Tapani Rechardt

Yrjö Tapani Rechardt (13. tammikuuta 1931 Sodankylä – 26. kesäkuuta 2022 Helsinki) oli suomalainen virkamies, professori ja tutkimus- ja yritysjohtaja.
Tapani Rechardtin vanhemmat olivat aluemetsänhoitaja Martti Rechardt ja Kirsti Hanna Lönnrot. Hän avioitui 1957 Anna Leena Nikulan kanssa. Esko Rechardt ja Lauri Rechardt ovat heidän poikiaan. Tapani Rechardt tuli ylioppilaaksi 1949 ja valmistui Teknillisestä korkeakoulusta diplomi-insinööriksi 1955 ja tekniikan lisensiaatiksi 1967. Tekniikan tohtoriksi hän väitteli siellä 1969.
Rechardt oli suunnittelija insinööritoimistossa 1954–1957 ja VTT:llä tutkimusinsinööri 1957–1962, laboratorinjohtaja 1976–1977 ja tutkimusjohtaja 1977. Helsingin rakennustarkastusviraston tarkastusinsinööri hän oli 1962–1964 ja Rakennushallituksen normitoimiston yli-insinööri 1964–1970. Teknillisen korkeakoulun assistenttina Rechardt toimi 1957–1965 ja huoneenrakennustekniikan professorina 1970–1976. Hän oli A. Ahlströmin lasivillatehtaan johtaja 1978–1979 ja toimialajohtaja 1979–1985. Betonirakenteisiin perehtyneellä Rechardtilla oli myös useita asiantuntija- ja luottamustehtäviä.
Alexandra Beverfjord

Alexandra Beverfjord (s. 2. kesäkuuta 1977 Trondheim) on norjalainen toimittaja ja Amedia-mediatalon sisältöjohtaja vuodesta 2025. Aiemmin hän työskenteli Aller Media Nordicin johtoryhmässä. Beverfjord valmistui Norjan teknis-luonnontieteellisestä yliopistosta vuonna 2002 pääaineenaan sosiaaliantropologia. Hän aloitti toimittajan uransa vuonna 1996 "Adresseavisenissa" ja siirtyi vuonna 2001 "Dagbladetiin", missä hän nousi vuonna 2010 uutispäälliköksi ja oli vuosina 2018–2023 päätoimittaja. 
Toimittajan työnsä ohella Beverfjord on kirjoittanut kaksi rikosromaania.
Svensk litteraturtidskrift

Svensk litteraturtidskrift oli Samfundet De Nion vuosina 1938–1983 julkaisema ruotsalaista kirjallisuutta käsitellyt aikakauslehti. Se sisälsi muun muassa esseitä ja arvosteluita.
Aart Kemink

Aart Kemink (30. toukokuuta 1914 Rotterdam – 2006 Toronto) oli alankomaalais-kanadalainen taidemaalari.
Kemink opiskeli Amsterdamissa Valtiollisessa kuvataideakatemiassa ja 1950-luvun alussa hän liittyi kuvataiteilijoiden ammattiliiton jäseneksi.
Toisessa maailmansodassa Kemink taisteli hollantilaisen vastarintaliikkeen puolella, ja useimpiin 1940- ja 1950-luvuilla tekemiinsä töihin hän otti vaikutteita saksalaisten toisen maailmansodan aikaisesta miehitysvallasta Alankomaissa. Sittemmin Kemink sai Amsterdamin kaupungilta toimeksiannon luoda guassisarja, joka kuvaa kaupungin juutalaiskortteleita sekä niiden tuhoamistragediaa.
Vuonna 1958 Kemink muutti Kanadaan, ensin Brandoniin Manitobaan ja myöhemmin Torontoon. Vuosien kuluessa Keminkistä tuli myös Kanadan kansalainen. Kemink kuoli Kanadassa vuonna 2006.
Bitwarden

Bitwarden on avoimen lähdekoodin pilvipohjainen salasananhallintaohjelma jota kehittää samanniminen amerikkalaisyritys. Bitwarden on saatavana freemium-palveluna tai käyttäjä voi isännöidä sitä itse omalla palvelimellaan. Bitwardenin käyttäjäohjelma on saatavilla Microsoft Windows-, macOS- ja Linux -tietokoneille, iOS- ja Android -puhelimille, sekä lisäosana useille verkkoselaimille. Ohjelma on lisensoitu GPL-3.0 lisenssillä.
Ominaisuudet.
Bitwarden -holviin voi tallentaa kirjautumistietoja, maksukortteja, henkilötietoja, SSH-avaimia ja salattuja muistiinpanoja. Maksavat käyttäjät saavat lisäksi holviin yhden gigatavun tallennustilan omille tiedostoilleen. Holviin tallennetut tiedot synkronoidaan verkkoyhteydellä käyttäjän laitteiden välillä. Käyttäjäohjelma voi täyttää kirjautumistietoja automaattisesti käyttäjän mobiililaitteella tai selaimessa. Ohjelma sisältää myös tietoturvatyökaluja salasanojen luontiin, kaksivaiheiseen tunnistautumiseen ja maksaville käyttäjille salasanavuotojen tarkistukseen.
Bitwarden tukee kaksivaiheista tunnistautumista sähköpostilla, tunnistussovelluksella tai fyysisellä FIDO2 -avaimella. Maksavat käyttäjät voi liittää tiliinsä Duo Security tai Yubikey OTP varmennuspalveluita.
Holvi on oletuksena suojattu PBKDF2 avaimen derivointifunktiolla. Käyttäjä voi halutessaan käyttää toista Argon2id -funktiota tai muuttaa funktioiden asetuksia parantaakseen holvin murtosuojaa avaamisajan kustannuksella.
Myanmarin maanjäristys 2025

Myanmarin maanjäristys tapahtui 28. maaliskuuta 2025 Sagaingissa Myanmarissa. Se oli voimakkuudeltaan 7,7 magnitudia. Voimakkuudeltaan 6,4 magnitudin jälkijäristys tapahtui 12 minuuttia myöhemmin. Maanjäristys tuntui myös lounaisessa Kiinassa sekä Thaimaassa.
Myanmarissa ainakin 2 700 ihmistä sai surmansa ja määrän uskotaan vielä nousevan. Etenkin Mandalayn ja Naypyidaw’n kaupungit kärsivät suuria tuhoja. Bangkokissa rakenteilla ollut pilvenpiirtäjä romahti, minkä seurauksena rakennustyöntekijöitä jäi sinne loukkuun. Thaimaassa ainakin 18 ihmisen kerrotaan kuolleen maanjäristyksen seurauksena.
Sony Music Entertainment Japan

Sony Music Entertainment Japan on japanilainen levy-yhtiö. Se on Sony Groupin tytäryhtiö ja toimii itsenäisesti Sony Music Entertainmentista Yhdysvalloissa.
Sykloheneikosaani

Sykloeikosaani on rengasrakenteinen hiilivety, jossa hiilet ovat kytkeytyneet toisiinsa yksinkertaisella sidoksella. Yhdiste kuuluu sykloalkaanien aineryhmään. Sykloeikosaanin kemiallinen kaava on C21H42, moolimassa 294,6 g/mol, ja CAS-numero 296-78-6.
Kohotahti

Kohotahti, vanhemmalta nimeltään nousutahti, , , on sävellyksen tai sen jonkin osuuden alussa oleva koroton, heikko tahdinosa, joka edeltää ensimmäistä kokonaista tahtia. Kohotahtiin voi kuulua yksi tai useampi sävel. Jos se on puolta tahtia pidempi, sitä sanotaan vajaatahdiksi.
Jos sävellyksen alussa on kohotahti, on sen lopussa tavallisesti "katkotahti", joka on kohotahdin pituuden verran normaalia tahtia lyhyempi. Esimerkiksi jos tahtilaji on 4/4 ja alussa on yhden neljäsosanuotin pituinen kohotahti, on sävelmän lopussa olevan katkotahdin pituus kolme neljäsosanuottia. Jos taas tahtilaji on 3/4, on katkotahdin pituus kaksi neljäsosanuottia. Tästä seuraa erityisesti, että jos kyseessä on laulu, jossa useat säkeistöt lauletaan samalla sävelmällä, muodostavat päättyvän säkeistön lopputahti ja seuraavan säkeistön alussa oleva kohotahti yhdessä kokonaisen tahdin.
Nimitys kohotahti tai nousutahti johtuu siitä, että kapellimestari ilmaisee korollisen tahdinosan aina alaspäin, korottoman ylöspäin suuntautuvalla lyönnillä, mutta kun kohotahdissa on vain koroton tahdinosa, sitä vastaa ainoastaan ylöspäin suuntautuva lyönti.
Jos nuotteihin on merkitty tahtien järjestysnumerot, ei kohotahtia oteta lukuun, vaan sitä seuraava tahti saa numeron 1.
Kohotahti lauluissa.
Laulusävelmien alussa kohotahti esiintyy pääasiassa silloin, kun laulun runomitta on jambinen eli jokainen runojalka alkaa painottomalla tavulla. Usein kohotahdin muodostaa vain jokin lyhyt, yksitavuinen sana. Tällaiset kohotahdit ovat erityisen yleisiä muun muassa saksalaisissa ja ruotsalaisissa lauluissa, mihin on vaikuttanut se, että näissä kielissä on runsaasti yksitavuisia sanoja , erityisesti partikkeleja, pronomineja ja muita lauseen alussa usein esiintyviä pikkusanoja. Koska yksitavuisia sanoja on suomessa selvästi vähemmän, on tästä seikasta usein aiheutunut ongelmia laulujen suomentajille.
Esimerkkejä.
Esimerkkinä laulusta, jonka alussa on yksitavuinen kohotahti, voidaan mainita tunnettu saksalaisperäinen joululaulu "Oi kuusipuu".
&lt;score sound="1"&gt;
 \relative g' {
 \key g \major \time 3/4
 \partial 4 d
 g8. g16 g4. a8
 b8. b16 b4. b8
 a8 b8 c4 fis,4
 a4 g4
 \bar "|"
 \addlyrics {
 Oi kuu -- si -- puu, oi kuu -- si -- puu ja leh -- väs us -- kol -- li -- set
 &lt;/score&gt;
Kohotahti saattaa olla pidempikin. Esimerkiksi onnittelulaulun "Paljon onnea vaan" ) alussa on kohotahti, johon laulun suomenkielisessä versiossa kuuluu sana "paljon":
&lt;score sound="1"&gt;
 \relative g' {
 \key g \major \time 3/4
 \partial 8*2 d8. d16
 e4-&gt; d g
 fis2-&gt; d8. d16
 \bar "|"
 \addlyrics {
 Pal -- jon on -- ne --a vaan. Pal -- jon...
 &lt;/score&gt;
Myös Maamme laulun alussa on kohotahti, joka käsittää sanat "Oi maamme":
&lt;score sound="1"&gt;
 \relative g' {
 \key g \major \time 3/4
 \partial 8*3 d8 b8 c8
 d4.-&gt; g8 a8. d,16
 b'2-&gt; 
 \bar "|"
 \addlyrics {
 Oi maam -- me Suo -- mi syn -- nyin -- maa...
 &lt;/score&gt;
Eeva Meltio

Eeva Meltio (s. 1977) on helsinkiläinen sarjakuvapiirtäjä, kuvittaja ja graafikko. Alun perin hän oli performanssitaiteilija.
Meltion sarjakuvateos "Hiekkaa" palkittiin Sarjakuva-Finlandialla 2025. Tosipohjainen sarjakuvaromaani kertoo Yhdysvaltain Keskilännen 1930-luvun luontokatastrofista. Kuivuus ja samanaikainen lama ajoivat ihmiset kodeistaan. Meltio kuvaa aikaa nuoren tytön Ollien näkökulmasta. Matti Komulainen luonnehti teosta sen ilmestyessä syksyllä 2024: ”Hiekka on tähänastisen sarjakuvavuoden graafisesti vaikuttavin ja koskettavin teos.”
Terpinyyliasetaatti

Terpinyyliasetaatti (C12H20O2) on terpenoideihin ja estereihin kuuluva orgaaninen yhdiste. Yhdistettä voidaan käyttää ainesosana hajusteissa. Terpinyyliasetaattia esiintyy useiden kasvien, esimerkiksi kardemumman ja eräiden havupuiden, eteerisissä öljyissä.
Ominaisuudet, valmistus ja käyttö.
Huoneenlämpötilassa terpinyyliasetaatti on väritöntä nestettä, jonka tuoksu muistuttaa havupuita tai sitrushedelmiä. Yhdiste liukenee vain niukasti veteen ja paremmin muun muassa etanoliin, dietyylieetteriin ja aromaattisiin liuottimiin. Aine on kiraalista ja sillä on (+)- ja (-)-enantiomeerit.
Terpinyyliasetaattia valmistetaan terpineolin ja etikkahapon tai etikkahappoanhydridin välisellä esteröintireaktiolla. Myös pineenin ja väkevän etikkahapon reaktiota voidaan käyttää.
Terpinyyliasetaattia käytetään muun muassa hajuvesissä, saippuoissa ja puhdistusaineissa.
Baana

Baana voi viitata muun muassa seuraaviin:
Afrikan talousyhteisö

Afrikan talousyhteisö (African Economic Community, AEC) on kansainvälinen järjestö, joka perustettiin Abujan sopimuksella vuonna 1991. Sopimuksen lopullinen tavoite on luoda Afrikan yhteismarkkina-alue. Siihen liittyen yhteisö haluaa edistää taloudellista, sosiaalista ja kulttuurista kehitystä ja Afrikan taloudellista yhdentymistä omavaraisuuden ja sisäisen kehityksen lisäämiseksi, luoda puitteet kehitykselle sekä ihmisten ja materiaalien liikkuvuudelle, edistää yhteistyötä ja kehitystä kaikilla inhimillisen toiminnan osa-alueilla elintason nostamiseksi, taloudellisen vakauden ylläpitämiseksi ja läheisten ja rauhanomaisten suhteiden luomiseksi jäsenvaltioiden välille sekä koordinoida ja yhdenmukaistaa nykyisten ja tulevien talousyhteisöjen politiikkaa.
Toiminta alkoi luomalla alueellisia ryhmiä (Regional Economic Communities, REC), joista tuli myös Afrikan unionin rakennusosia. Näitä ryhmiä ovat:
Sopimuksen mukaan yhteismarkkinat saavutettaisiin kuudessa vaiheessa, joita alettaisiin toteuttaa alueittain, ja lopullinen tavoite saavutettaisiin vuonna 2028. 
Vuonna 2023 arvioitiin, että useimmat alueet olivat saaneet kolmannen vaiheen toteutettua.
Afrikan mantereen vapaakauppasopimus solmittiin vuosina 2015–2018.
Gaius Terentius Varro

Gaius Terentius Varro oli roomalainen virkamies ja sotapäällikkö. Hän oli preettori vuonna 218 eaa. ja konsuli vuonna 216 eaa.
Varro tunnetaan parhaiten vuonna 216 eaa. käydystä Cannaen taistelusta, joka oli osa toista puunilaissotaa. Varro johti Rooman joukkoja yhdessä konsuli Lucius Aemilius Paulluksen kanssa. Roomalaisia vastassa olivat Hannibalin johtamat karthagolaiset. Taistelu päättyi karthagolaisten voittoon ja roomalaisten katastrofaaliseen tappioon. Roomalaisia kuoli 60 000, heidän joukossaan Paullus. 
Kokematonta Varroa on usein syytetty Cannaen tappiosta, mutta päätöksen taisteluun ryhtymisestä teki kuitenkin Rooman senaatti. Luottamus Varroon näyttää säilyneen, sillä Cannaen taistelun jälkeen hän toimi useissa korkeissa viroissa, kuten prokonsulina Picenumissa 215–213, propreettorina Etruriassa 208–207 sekä diplomaattina Kreikassa ja Afrikassa.
Tasiilaq

Tasiilaq (vuoteen 1992 asti "Ammassalik") on Semersooqin kunnassa sijaitseva kaupunki Grönlannissa. Kaupunki sijaitsee Ammassalikin saarella maan itäosassa ja vuonna 2024 siellä oli 1829 asukasta. Kaupunkiin toimitetaan tavaraa vain noin kahdeksan kertaa vuodessa ja tavarantoimitus onkin paikallisille juhlanaihe. Tasiilaqissa on kuvattu grönlantilainen elokuva ja lähellä kaupunkia on glasiologinen tutkimusasema. Tasiilaqissa ei ole lentokenttää, mutta sieltä on helikopteriyhteys Kulusukiin ja muihin läheisiin asutuskeskuksiin, minkä lisäksi kaupunkiin pääsee myös laivalla. Kaupungissa on autoteitä ja muun muassa sairaala, poliisiasema, pankki sekä kaksi ruokakauppaa. Tasiilaq on alueensa suurin asutus- ja kasvukeskus.
Vielä 1800-luvun loppupuolella Tasiilaqin alue – jota silloin kutsuttiin Ammassalikiksi – oli verrattain tuntematon ulkomaailmalle. Tilanne muuttui, kun tanskalainen merivoimien upseeri Gustav Holm teki retken saarelle vuonna 1884. Holmin retken jälkeen paikalliset halusivat päästä käsiksi länsimaisiin hyödykkeisiin, ja saarelle perustettiin siirtokunta vuonna 1894. Vuotta 1894 pidetäänkin Tasiilaqin perustamisvuotena, ja kaupunki juhli satavuotispäiväänsä vuonna 1994. Vuonna 1908 kaupunkiin rakennettiin kirkko, joka toimii nykyään museona.
Sachsenheim

Sachsenheim on kaupunki Baden-Württembergin osavaltiossa lounaisessa Saksassa. Se sijaitsee piirikuntansa luoteisosassa Stuttgartin suurkaupunkialueella.
Maantiede.
Sachsenheim sijaitsee noin 23 kilometriä Stuttgartista pohjoisluoteeseen.
Historia.
Großsachsenheim sai kaupunkioikeudet 1495. Kolmikymmenvuotinen sota (1618–1648) oli kaupungille kohtalokas ja se toipui siitä hitaasti. Väkiluku oli vähentynyt olennaisesti. Rautatieyhteyden saaminen 1853 oli kaupungille onnenpotku: teollistuminen pääsi vauhtiin. Kleinsachsenheim puolestaan mainitaan ensi kerran 1240 nimellä Sachsenheim minor. 1900-luvulla siitä kehkeytyi kunta, josta käytiin töissä lähikaupungeissa, kuten Stuttgartissa. Hohenhaslach on mainittu jo vuonna 800. Ochsenbach ilmestyy aikakirjoihin 1290. Ochsenbachissa on pitkät perinteet viininviljelylle ja laajat metsäalueet mahdollistavat myös metsätalouden. Spielbergin kirjoitettu historia alkaa vuodesta 1332. Sen alueella ammuttiin 1847 Württembergin viimeinen villi susi. Häfnerhaslachista on ensimmäinen asiakirjamaininta vuodelta 1138.
Nykyinen Sachsenheim on ollut olemassa vuodesta 1973. Naapurikunnat Groß- ja Kleinsachsenheim liittyivät toisiinsa jo 1971.
Sachsenheimin historiallisia rakennuksia on muun muassa vesilinna Wasserschloss Großsachsenheim. Sen tarina alkaa 1300-luvulta.
Talous ja liikenne.
Sachsenheimissa toimii muun muassa Winkels Gruppe (juomalogistiikka) ja REKO GmbH (jätteiden kierrätys). Matka Sachsenheimin rautatieasemalta (Bahnhof Sachsenheim) Stuttgartin päärautatieasemalle on noin 30 kilometriä luoteeseen. Lähin moottoritie on Bundesautobahn 81, josta on yhteys Bundesstraße 27:lle.
Whistle (Blackpinkin kappale)

Whistle () on eteläkorealaisen Blackpink-yhtyeen kappale, joka julkaistiin 8. elokuuta 2016 singlealbumilla "Square One". ”Whistle” on Blackpinkin debyyttisingle, kuten myös albumin toinen kappale ”Boombayah”. Kappaleen tuottivat Teddy Park, Bekuh Boom ja Future Bounce, jotka kirjoittivat sen yhdessä B.I:n kanssa.
Soi, sieluni, soi!

Soi, sieluni, soi! on suomalaisen iskelmälaulaja Tapani Kansan yhdeksäs, vuonna 1980 julkaistu studioalbumi. Levyllä Kansa laulaa M. A. Nummisen runoilijoiden teksteihin säveltämiä kappaleita, joihin Seppo Hovi on tehnyt sovitukset.
Albumi ei saavuttanut suurta mainetta ja on nykyään jäänyt vähälle huomiolle Kansan diskografiasta. CBS julkaisi albumin vinyylilevynä ja C-kasettina.
Kappaleet.
Kaikki sävellykset M. A. Numminen ja sovitukset Seppo Hovi.
Hissjön

Hissjön on taajama Uumajan kunnassa Västerbottenin läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 485 asukasta.
Sörfors

Sörfors on taajama Uumajan kunnassa Västerbottenin läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 485 asukasta.
Yttersjö

Yttersjö on taajama Uumajan kunnassa Västerbottenin läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 531 asukasta.
Bullmark

Bullmark on taajama Uumajan kunnassa Västerbottenin läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 313 asukasta.
Flurkmark

Flurkmark on taajama Uumajan kunnassa Västerbottenin läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 212 asukasta.
Tavelsjö

Tavelsjö on taajama Uumajan kunnassa Västerbottenin läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 484 asukasta.
Kangaatsiaq

Kangaatsiaq on Qeqertalikin kunnassa sijaitseva kaupunki Grönlannissa. Vuonna 2023 kaupungin väkiluku oli 507. 'Kangaatsiaq' on grönlantia ja tarkoittaa 'pientä niemekettä', ja kaupunki onkin rakentunut niemelle. Kangaatsiaq ei ole ikinä ollut tanskalaisten siirtokuntana, eikä sillä siten ole tanskankielistä nimeä. Kangaatsiaq on Grönlannin viimeisin kaupunkiaseman saanut asutuskeskus sekä Qeqertalikin pienin kaupunki.
Kangaatsiaqin kaupunkikuva on omakotitalovoittoinen. Kaupungissa on yksi kauppa sekä muutama kioski, minkä lisäksi siellä on päiväkoti, koulu sekä ammattikoulu. Suurin osa väestöstä työskentelee julkisella sektorilla, mutta myös kalastus on merkittävä elinkeino. Kangaatsiaqissa on Royal Greenlandin tehdas, joka työllistää parhaimmillaan 25 henkilöä.
Liikenne.
Kangaatsiaqissa ei ole lentokenttää. Talvisin kaupunkiin on viikoittainen Air Greenlandin liikennöimä helikopteriyhteys Aasiaatista. Kaupunkiin on mahdollista päästä Disko Line -laivalla, minkä lisäksi Royal Arctic Line toimittaa kaupunkiin tavaraa. Kangaatsiaqissa ei ole julkista liikennettä eikä takseja. Koirareet ja moottorikelkat ovat yleisiä kulkuvälineitä talvella.
Katarina Sandström

Anna Hiruth Katarina Sandström (s. 20. maaliskuuta 1974 Addis Abeba, Etiopia) on ruotsalainen toimittaja ja uutisankkuri. Hän on juontanut SVT:n iltauutislähetystä "Rapportia" vuodesta 2000.
Yksityiselämä.
Sandström syntyi Addis Abebassa, Etiopiassa, ja hänet adoptoitiin Ruotsiin kahdeksan kuukauden iässä. Hän varttui Västerbottenin Tavelsjössä.
Dan Park

Dan Park (synt. Dan Appelblad; s. 1968 Uumaja) on ruotsalainen katutaiteilija. Hänet tunnetaan poliittisesti kantaaottavista julisteista, jotka ovat usein olleet rasistisia, ja hänet on toistuvasti tuomittu viharikoksista. Ensimmäisen tuomionsa hän sai vuonna 1996 kuljettuaan uumajalaisessa kauppakeskuksessa päällään pilottitakki, jossa oli natsisymboleita. Vuonna 2014 hänet tuomittiin kuuden kuukauden vankeuteen. Dan Park oli ehdolla vuoden 2024 europarlamenttivaaleissa Folklistan-yhteislistalla. Hän kertoi tavoitteekseen kumota vihapuhelait.
Brännland

Brännland on taajama Uumajan kunnassa Västerbottenin läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 363 asukasta.
Klaus Høeck

Klaus Høeck (s. 27. marraskuuta 1938 Kööpenhamina) on tanskalainen runoilija, joka edustaa järjestelmärunoutta. Hänen esikoisteoksensa "Yggdrasil" ilmestyi vuonna 1966, ja sen jälkeen hän on julkaissut yli kolmekymmentä teosta. Høeck on vuodesta 1989 ollut Tanskan akatemian jäsen.
Senya

Senya eli Senja Myller on Klaukkalasta kotoisin oleva suomalainen rap- ja R&amp;B-artisti. Hänet tunnetaan erityisesti vuonna 2024 julkaistusta läpimurtosinglestään "Ikoni".
Missiokseen Senya on monesti maininnut itsevarmuuden jakamisen kuuntelijoilleen sekä "Main character" eli päähenkilöasenteen toteuttamisen omassa musiikissaan.
Myller on kertonut innostuksestaan musiikkiin lapsesta asti. Hänen suvussaan musiikkia on arvostettu ja muusikon ammatti on tullut tutuksi muun muassa hänen isoisänsä Reijo Taipaleen kautta. Aikaisemmin tanssia harrastaneena ja usean instrumentin hallitsevana artistina Senyalla on todella musikaalinen tausta.
Seymour Martin Lipset

Seymour Martin Lipset (18. maaliskuuta 1922 New York, New York – 31. joulukuuta 2006 Arlington, Virginia) oli yhdysvaltalainen sosiologi ja politiikan tutkija. Hän oli johtava demokratian ja yhdysvaltalaisen ekseptionalismin tutkija. Lipset oli nuoruudessaan trotskilainen, mutta tuli myöhemmin pidetyksi yhtenä ensimmäisistä uuskonservatiiveista.
Lipset syntyi juutalaisille vanhemmille, jotka olivat lähteneet Venäjältä tsaarin aikana. Hän sai kandidaatin arvon City College of New Yorkista ja väitteli vuonna 1948 filosofian tohtoriksi Columbian yliopistosta. Lipset luennoi Toronton yliopistossa vuosina 1946–1948 ja oli sitten apulaisprofessori Kalifornian yliopistossa, Berkeleyssä vuoteen 1950. Hän työskenteli Columbian yliopistossa vuosina 1950–1956 ja oli sitten Kalifornian yliopiston (Berkeley) sosiologian professori vuoteen 1966 saakka. Vuodesta 1966 Lipset oli Harvardin yliopiston professori ja sitten vuodesta 1975 Stanfordin yliopiston Hoover-instituutin politiikan tutkimuksen sekä sosiologian professori. Hän opetti lisäksi George Masonin yliopistossa.
Lipsetin ensimmäinen kirja oli "Agrarian Socialism: The Cooperative Commonwealth Federation in Saskatchewan" (1950). Vuodelta 1960 on klassikkokirja "Political Man: The Social Bases of Politics", joka Lipsetin kuolemaan mennessä oli käännetty kahdellekymmenelle kielelle. Lipset toimi American Sociological Associationin ja American Political Science Associationin puheenjohtajana. Hän tarkasteli muun muassa kysymystä siitä, miksi Yhdysvaltoihin ei ollut muodostunut kestävää sosialistista puoluetta toisin kuin muihin länsimaisiin demokratioihin. Hän selitti tätä muun muassa Yhdysvaltain heterogeenisyydestä aiheutuneella sosiaalisen luokan heikkoudella. Lipsetin mukaan luokkarakenteen puute tai heikkous sekä individualistinen ja valtiovastainen kulttuuri olivat tehneet Yhdysvalloista taloudellisesti dynaamisen ja meritokraattisen. Lipset katsoi demokratian kuitenkin edellyttävän instituutioita, jotka ylläpitävät näkemyseroja legitimiteetin ja konsensuksen säilyttäen.
Lipset oli mukana kirjoittamassa teosta "It Didn‘t Happen Here: Why Socialism Failed in the United States" (2001). Kuusi kuukautta sen julkaisun jälkeen hän vammautui aivoverenkiertohäiriön seurauksena. Lipset sai kolme lasta avioliitosta Elsie Braunin (k. 1987) kanssa. Myöhemmin hän solmi uuden avioliiton, joka päättyi hänen kuolemaansa vuonna 2006.
Voivatko sotilaatkin kuulua autuaalliseen säätyyn

Voivatko sotilaatkin kuulua autuaalliseen säätyyn () on reformaattori Martti Lutherin kirja vuodelta 1526.
Kirja sai alkunsa heinäkuussa 1525 Lutherin keskustellessa eversti Assa von Kramin kanssa sotamiehen ammatin soveltuvuudesta kristitylle. Luther erottelee kolme sodan lajia (ylempien sota alempia vastaan – alempien sota ylempiään vastaan – vertaisten sota toisiaan vastaan). Kyseessä on samalla Lutherin kannanotto oikeutetusta sodasta. Kirjoitus on myös tärkeä Lutherin regimenttiopin lähde.
Antti Oksanen (tutkimusprofessori)

Antti Oksanen on suomalainen eläinlääkäri, joka työskentelee Ruokaviraston Oulun yksikön tutkimusprofessorina ja yksikön johtajana. Tätä aiemmin hän oli Eviran tutkimusprofessori.
Oksasen tutkimukset käsittelevät villieläinten terveyttä, erityisesti arktisen alueella ja villieläimissä esiintyviä loiseläimiä. Hänen mukaansa jotkut villieläimissä esiintyvät loiset voivat aiheuttaa ihmiselle ja kotieläimille vakavia tauteja. Oksasen vastuulla on kansallinen parasitologian vertailulaboratorio.
Oksanen on ollut tiedotusvälineiden haastateltavana useissa villieläinten epidemioita tai epätyypillisiä eläinkuolemia käsittelevien uutisten yhteydessä (esim. ).
Oksanen väitteli eläinlääketieteen tohtoriksi Helsingin yliopistossa. Hänen englanninkielinen väitöskirjatyönsä (1999) käsitteli porojen loislääkitystä ja oli otsikoitu "Endectocide treatment of the reindeer".
Il Giornale

Il Giornale on italialainen oikeistokonservatiivinen sanomalehti. Sen perusti Indro Montanelli vuonna 1974 ja se ilmestyy päivittäin.
Il Foglio

Il Foglio on italialainen sanomalehti, jonka perusti entinen Silvio Berlusconin hallituksen ministeri Giuliano Ferrara vuonna 1996. Lehti on hyvin ohut, ja Ferrara on kuvannut sitä "journalismin luksustuotteeksi".
Maaliskuussa 2025 "Il Foglio" julkaisi maailman ensimmäisen tekoälyn kirjoittaman sanomalehden. Toimittajat pyysivät tekoälyä kirjoittamaan artikkeleita tietyistä aiheista ja antoivat sen valita myös otsikot ja nostot sekä laatia tiivistelmät. Kokeilun tarkoituksena oli nostaa esiin tekoälyn haaste journalismille. Artikkelit olivat kieliopillisesti moitteettomia, mutta niissä ei esimerkiksi siteerattu ketään. Yleisönosastolla julkaistussa "mielipidekirjoituksessa" tekoäly pohti, tuleeko ihmisistä tarpeettomia tekoälyn myötä. Kirjoituksen mukaan tekoäly on hieno keksintö, mutta se ei vielä osaa esimerkiksi tilata kahvia.
Sussexin yliopisto

Sussexin yliopisto () on julkinen yliopisto, joka sijaitsee Falmerissa, East Sussexin kreivikunnassa, Englannissa. Se sijaitsee pääosin Brightonin ja Hoven kaupungissa. Yliopiston kampusalueen ympärillä on South Downsin kansallispuisto. Yliopisto sai kuninkaallisen peruskirjansa elokuussa 1961.
Yli kolmasosa opiskelijoista on jatko-opiskelijoita, ja noin kolmasosa henkilökunnasta on kotoisin Yhdistyneen kuningaskunnan ulkopuolelta. Yliopiston lähes 20 000 opiskelijasta ja 1000 henkilökunnan jäsenestä noin kolmannes on ulkomaalaisia yli 140 eri maasta. Laitoksen vuotuiset tulot tilikaudella 2023–2024 olivat 379,6 miljoonaa puntaa, josta 39,9 miljoonaa puntaa tuli tutkimusapurahoista ja sopimuksista, ja menot olivat 291,3 miljoonaa puntaa.
Yliopiston henkilökuntaan kuuluu viisi nobelistia, 15 Royal Societyn jäsentä, 10 British Academyn jäsentä, 24 sosiaalitieteiden akatemian (Academy of Social Sciences) jäsentä ja yksi Crafoord-palkinnon saaja. Vuoteen 2011 mennessä useat sen henkilökunnan jäsenistä olivat saaneet Royal Society of Literature -palkinnon, Brittiläisen imperiumin ritarikunnan jäsenyyden ja Bancroft-palkinnon. Alumneihin kuuluu valtionpäämiehiä, diplomaatteja, poliitikkoja, merkittäviä tiedemiehiä sekä aktivisteja.
Lakto-ovo-vegetarismi

Lakto-ovo-vegetarismi (tai ovo-lakto-vegetarismi) on ruokavalio ja vegetarismin muoto, jossa kiellettynä ruoka-aineina ovat eläimen liha- ja kalatuotteet, mutta siinä sallitaan eläinperäisten tuotteiden, kuten maitotuotteiden ja kananmunien käyttö. Lakto-ovo-vegetarismi sisältää muun muassa kasvipohjaisista ainesosista, kuten vihanneksista, juureksista, marjoista, hedelmistä, perunoista, ja viljavalmisteista koostuvia ruokia. Lakto-ovo-vegetaariseen ruokavalioon sisältyy edellä mainittujen lisäksi myös kananmunat, kun taas pelkässä laktovegetaarisessa ruokavaliossa kananmunia ei käytetä.
Lakto-ovo-vegetarismi on yleistä länsimaisten vegetarististien keskuudessa. Se eroaa esimerkiksi pescovegetarismista siinä, että kalaa ja muita mereneläviä ei sallita. 
Intiassa lakto-ovo-vegetaristeja kutsutaan toisinaan "eggetarian"-nimityksellä, koska siellä termi "vegetarismi" viittaa usein pelkästään laktovegetarismiin.
Etymologia.
Nimitys "lakto-ovo-vegetarismi" tulee kahden latinankielisen sanan yhdistelmästä: "lac" tarkoittaa maitoa ja "ovum" munaa. Englanninkielinen termi "vegetarianism" kuvaa puolestaan ruokavaliota, joka perustuu kasviksia sisältäviin ainesosiin.
Iranin ilmatieteen laitos

Iranin ilmatieteen laitos tai täsmällisemmin Iranin islamilaisen tasavallan ilmatieteellinen organisaatio (, ; lyhennys IRIMO) on Iranin Iranin kansallisesta operatiivisesta ilma- ja ilmastotieteestä vastaava valtiollinen tutkimus- ja palvelulaitos. Laitosta on vuodesta 2019 lähtien johtanut liikenne- ja kaupunkisuunnitteluministeriön varaministeri, tohtori Sahar Tajbakhsh Mosalman, joka myös edustaa Irania Maailman ilmatieteen järjestössä.
Muuttuvassa ilmastossa ja äärisäiden toteajana se on Iranin kansallinen asiantuntijaviranomainen. Esimerkiksi heinäkuussa 2024 IRIMO kertoi maassa vallinneista poikkeuksellisen korkeista lämpötiloista. Tuolloin 178 iranilaista sääasemaa raportoi yli 40 celsiusasteen lämpötiloista.
Iranin ilmatieteen laitoksen päätoimipiste sijaitsee Teheranissa. Joitain vuosia sitten, laitoksen palveluksessa oli runsas 2 600 henkilöä. Katto-organisaationa toimivalla laitoksella on maan kattava, verraten itsenäisten aluetoimistojen tai -yksiköiden verkosto. Kullakin yhtä tai useampaa maakuntaa palvelevalla toimipistellä on myös omat verkkosivustonsa. Esimerkkeinä olkoot Teheranin, Golestanin, Kordestānin ja Qomin provinssien ilmatieteelliset toimipisteet.
Β-arrestiini 1

 
B-arrestiini 1 (tunnetaan myös nimillä beta-arrestiini 1 ja ARRB1) on proteiini, jota ihmisellä koodaa "ARRB1"-geeni.
Toiminta.
B-arrestiini 1 kuuluu arrestiineihin, jotka osallistuvat G-proteiinikytkentäisten reseptorien (GPCR) säätelyyn. Arrestiinit toimivat GPCR:ien agonistivälitteisen desensitisaation välittäjinä, mikä vähentää solujen reaktiota hormonien, välittäjäaineiden ja muiden signaalimolekyylien stimulaatioon. B-arrestiini 1 sijaitsee solun sytosolissa ja toimii kofaktorina beta-adrenergisen reseptorikinaasin (BARK) ohjaamassa beta-adrenergisten reseptorien desensitisaatiossa.
Keskushermoston lisäksi proteiinia esiintyy runsaasti ääreisverenkierron leukosyyteissä, mikä viittaa sen kytkökseen immunivasteen säätelyssä. Vaihtoehtoisesti silmukoituja transkriptioprosesseja, jotka koodaavat eri isoformeja, on myös kuvattu, mutta niiden tarkkaa tehtävää ei ole vielä täysin ymmärretty.
B-arrestiini 1 toimii myös adapteriproteiinina, joka yhdistää reseptoreita klatriinivälitteiseen endosytoosiin ja osallistuu G-proteiineista riippumattomiin signalointireitteihin.
Vuorovaikutukset.
B-arrestiini 1 vuorovaikuttaa muun muassa seuraavien proteiinien kanssa:
ARF6

ADP-ribosylointitekijä 6 (ARF6) on ADP-ribosylaatiotekijöiden proteiiniperheeseen kuuluva GTP:tä sitova proteiini. ARF6:lla on useita solunsisäisiä tehtäviä, jotka liittyvät biologisten kalvojen ja kalvojen läpäisevien proteiinien kuljetukseen. ARF6:n erityistehtäviin kuuluu plasmakalvon proteiinien endosytoosi sekä vähäisemmässä määrin niiden kierrätys takaisin plasmakalvolle.